C 493/16
ET
Euroopa Liidu Teataja
27.12.2022
Teisipäev, 7. juuni 2022
solidaarsust Kreekaga ja Küprose Vabariigiga; kinnitab veel kord Küprose Vabariigi õigust sõlmida oma majandusvööndi kohta kahepoolseid lepinguid ning uurida ja kasutada oma loodusvarasid täielikus kooskõlas rahvusvahelise õigusega; väljendab kahetsust, et Türgi Suure Rahvuskogu poolt 1995. aastal kuulutatud casus belli ähvardust Kreeka vastu ei ole siiani tühistatud; tunneb heameelt Kreeka ja Türgi ettevalmistavate kõneluste jätkumise üle, mille eesmärk on käsitleda mandrilava ja majandusvööndi piiritlemist kooskõlas rahvusvahelise õigusega; kordab oma üleskutset, et Türgi valitsus allkirjastaks ja ratifitseeriks ÜRO mereõiguse konventsiooni, mis on Euroopa Liidu õigustiku osa; toetab Küprose Vabariigi valitsuse kutset Türgile pidada heas usus läbirääkimisi mõlema riigi ranniku merepiiride üle või pöörduda Rahvusvahelise Kohtu poole, ning kutsub Türgit üles Küprose kutset vastu võtma; väljendab heameelt Türgi panuse üle gaasivarustuskindluse tagamisse, mille käigus ühendati Anatoolia torujuhe (TANAP) valminud Aadria mere torujuhtmega (TAP); kordab oma toetust Euroopa Ülemkogu ettepanekule korraldada Vahemere idaosa käsitlev mitmepoolne konverents ning rõhutab, et roheline kokkulepe ja energiasüsteemi ümberkujundamine võivad pakkuda olulisi võimalusi koostööl põhinevate, kestlike ja kaasavate energialahenduste saavutamiseks Vahemere idaosas; nõuab, et Vahemere idaosa muudetaks rohelise kokkuleppe välismõõtme tõeliseks katalüsaatoriks;
44. peab kahetsusväärseks asjaolu, et Küprose probleem on endiselt lahendamata, ning rõhutab, et ÜRO Julgeolekunõukogu asjaomaste resolutsioonidega kooskõlas oleval ja kokkulepitud ajakavas elluviidaval lahendusel saab olema positiivne mõju Türgi suhetele ELiga; kinnitab veel kord jõuliselt oma seisukohta, et ainus kestlik lahendus Küprose probleemile on ÜRO raamistikus leitav õiglane, terviklik ja elujõuline lahendus, sealhulgas selle välisaspektides, mis põhineb kahest kogukonnast ja kahest tsoonist koosneval föderatsioonil, millel on üks rahvusvaheline juriidiline isik, üks suveräänsus ja üks kodakondsus ja mida iseloomustab poliitiline võrdsus, nagu on ette nähtud ÜRO Julgeolekunõukogu asjaomastes resolutsioonides ning mis on kooskõlas rahvusvahelise õigusega ja järgib põhimõtteid, millel liit rajaneb; taunib asjaolu, et Türgi valitsus on loobunud lahenduse kokkulepitud alusest ja ÜRO raamistikust, et kaitsta omaette kahe riigi kooseksisteerimisel põhinevat lahendust Küprosel; kutsub Türgit üles loobuma sellest vastuvõetamatust ettepanekust kahe riigi kooseksisteerimisel põhineva lahenduse kohta; kutsub lisaks Türgit üles viima oma väed Küproselt välja ja hoiduma mis tahes ühepoolsetest sammudest, mis süvendaksid saare püsivat jagunemist, ning meetmetest, mis muudaksid demograafilist tasakaalu; mõistab hukka nn majandus- ja finantsprotokolli allkirjastamise Türgi ja Küprose valitsuse kontrolli alt välja jäävate alade vahel; mõistab hukka asjaolu, et Türgi rikub endiselt ÜRO Julgeolekunõukogu resolutsioone 550(1984) ja 789(1992), milles kutsutakse Türgit üles viima Varosha piirkond ÜRO ajutise juhtimise all üle selle seaduslikele elanikele, toetades Varosha linna avamist üldsusele; on seisukohal, et see samm õõnestab vastastikust usaldust ja seega väljavaadet jätkata otsekõnelusi Küprose probleemile tervikliku lahenduse leidmiseks; on tõsiselt mures hiljutise uue ebaseadusliku tegevuse pärast Varosha eraldatud alal seoses ranna uue osa avamisega ning eelnimetatud majandus- ja finantsprotokolli äsjase allkirjastamise pärast, mille kaudu Türgi rahastab Varosha ülesehitamise projekte; kutsub Türgi valitsust üles pöörduma tagasi ÜRO formaadil põhineva dialoogi juurde, mis on ainus elujõuline tee leppimise suunas; nõuab tungivalt, et läbirääkimisi Küprose taasühendamise üle alustataks ÜRO peasekretäri egiidi all võimalikult kiiresti uuesti sealt, kus need 2017. aastal Crans-Montanas pooleli jäid; kordab oma üleskutset Türgile täita oma kohustus rakendada täielikult ja mittediskrimineerivalt Ankara lepingu lisaprotokoll kõikide liikmesriikide, kaasa arvatud Küprose Vabariigi suhtes; peab kahetsusväärseks asjaolu, et Türgi ei ole oma suhete normaliseerimises Küprose Vabariigiga seni edu saavutanud; rõhutab asjaolu, et koostöö kõigi ELi liikmesriikidega, sealhulgas Küprose Vabariigiga, on sellistes valdkondades nagu justiits- ja siseküsimused ning lennundusõigus ja lennuliiklusside endiselt väga oluline;
45. kutsub Türgit üles andma Küprose türgi kogukonnale vajaliku ruumi, et nad saaksid tegutseda vastavalt oma saare õiguspärase kogukonna rollile, mis on Küprose Vabariigi põhiseadusega tagatud õigus; kutsub komisjoni üles suurendama pingutusi Küprose türgi kogukonnaga suhtlemisel, tuletades meelde, et tema koht on Euroopa Liidus; nõuab, et kõik asjaosalised oleksid kogukondade ühendamisel julgemad; rõhutab, et pärast Küprose probleemi terviklikku lahendust on vaja rakendada ELi õigustikku kogu saarel, ning toonitab ühtlasi, et Küprose Vabariik peab tegema suuremaid pingutusi, et hõlbustada Küprose türklaste koostööd ELiga; tunnustab teadmata kadunud isikutega tegeleva kahe kogukonna komitee olulist tööd ja kordab oma tunnustust selle eest, et pärast pandeemia halvimat etappi tagab Türgi sellele komiteele järk-järgult taas juurdepääsu asjaomastele kohtadele, sealhulgas sõjaväealadele; kutsub Türgit üles suurendama pingutusi, et anda oma sõjaväearhiividest olulist teavet ja ligipääs tunnistajatele suletud piirkondades; kutsub Türgit üles tegema asjakohaste rahvusvaheliste organisatsioonide, eelkõige Euroopa Nõukoguga koostööd kultuuripärandiga kaubitsemise ja kultuuripärandi tahtliku hävitamise ennetamisel ja sellega võitlemisel;